จี้รัฐหนุนผู้ส่งออกหน้าใหม่
นักวิชาการแนะรัฐหนุนผู้ประกอบการหน้าใหม่ บุกเบิกส่งออก หลังรายเก่าที่มุ่งตลาดเดิมเริ่มถดถอย
26 ม.ค. 2560

นักวิชาการแนะรัฐหนุนผู้ประกอบการหน้าใหม่ บุกเบิกส่งออก หลังรายเก่าที่มุ่งตลาดเดิมเริ่มถดถอย
นายทศพล อภัยทาน นักวิจัยสถาบันวิจัยเศรษฐกิจป๋วย อึ๊งภากรณ์ ธนาคารแห่งประเทศไทย (ธปท.) กล่าวถึงงานวิจัยเรื่อง “จุลทรรศน์ภาคส่งออกไทย : ส่งออกยุคผลัดใบ เลือดใหม่แรงขับเคลื่อน” ว่า ภาคการส่งออกของไทยอยู่ในยุคผลัดใบ โดยผู้ส่งออกหน้าใหม่เข้ามามีบทบาทมากขึ้น มีการส่งออกในตลาดใหม่และผลิตสินค้าใหม่มากขึ้น ในขณะที่ผู้ส่งออกหน้าเก่าหดตัวไปมาก และอาจเผชิญกับการถดถอยของการส่งออกสินค้าเดิมในตลาดเดิม 
“ควรมีนโยบายที่เอื้อต่อผู้ส่งออกรายใหม่ให้เหมาะสม เพราะหากไทยอยู่กับฐานการส่งออกเดิมคงปรับตัวไม่ทันการเปลี่ยนแปลง” นายทศพล กล่าว
ทั้งนี้ ภาพรวมการเติบโตของมูลค่าการส่งออกในช่วง 15 ปีที่ผ่านมา ถูกขับเคลื่อนโดยผู้ส่งออกหน้าเก่าเป็นส่วนใหญ่ โดยมีผู้ประกอบการหน้าใหม่เป็นตัวเสริม แต่ในช่วงหลังหรือปี 2554-2558 ผู้เล่นเดิมอ่อนแอลงมาก มีอัตราการเติบโตของมูลค่าการส่งออกลดลง 0.5% สวนทางกลับผู้เล่นหน้าใหม่ที่มีอัตราการโตที่ 2.4% นอกจากนี้ตลาดอื่นเริ่มมีบทบาทสำคัญขึ้น เช่น ตลาดในจีนและญี่ปุ่น เอเชียตะวันออก ยุโรปและประเทศอื่นๆ โดยจำนวนผู้ประกอบการที่ขยายตัวอยู่ในกลุ่มผู้ส่งออกสินค้าอาหารไปจีนและอาเซียน
นายทศพล กล่าวว่า การเติบโตของการส่งออกไทยที่เคยหดตัวแล้วกลับมาเป็นบวกได้ในปัจจุบันนั้น ไม่ได้มีนัยสำคัญที่จะบ่งบอกว่าการส่งออกไทยจะดีขึ้น แต่สิ่งที่ต้องจับตาดู คือ การส่งออกที่เติบโตเป็นการโตกระจุกจากผู้ส่งออกรายใหญ่ไม่กี่ราย หรือสินค้าใดสินค้าหนึ่ง หรือโตเฉพาะตลาดใดตลาดหนึ่งหรือไม่ เพราะถ้าเป็นเช่นนั้นการส่งออกไทยคงไม่สามารถเติบโตได้อย่างยั่งยืน
“การเติบโตจากผู้ส่งออกที่จำกัดอยู่เพียงไม่กี่ราย สินค้าไม่กี่ประเภท หรือในบางตลาดที่มีการเปลี่ยนแปลงขึ้นลง หากมีอะไรเล็กน้อยมากระทบกับผู้ส่งออกไม่กี่ราย ก็จะกระทบต่อภาพรวมได้ง่าย และการที่ผู้ส่งออกเป็นผู้นำเข้าด้วย ทำให้การใช้นโยบายดูแลแบบเดิม เช่น ค่าเงินบาท อาจใช้ไม่ได้ผล เพราะอย่าลืมว่าผู้ส่งออกมักเป็นผู้นำเข้าด้วย ทำให้ค่าเงินบาทที่อ่อนแม้จะดีต่อการส่งออก แต่ไม่ได้ดีกับการนำเข้า หรือการเข้าถึงสินเชื่ออาจจะไม่ใช่คำตอบที่จะสนับสนุนผู้ประกอบการ” นายทศพล กล่าว